**Szarvasgede Község Önkormányzata**

**Képviselő-testületének**

**13. számú nyílt ülés**

**J E G Y Z Ő K Ö N Y V E**

**Készült**: Szarvasgede Község Önkormányzata Képviselő-testületének 2024. november 14-én

 megtartott nyilvános testületi üléséről.

**N a p i r e n d**:

1./ Javaslat Szarvasgede Község Önkormányzata Képviselő-testületének a Képviselő-testület és

 szervei Szervezeti- és Működési Szabályzatáról szóló önkormányzati rendelete elfogadására

 **Előterjesztő:** Kovács Ottó Béla polgármester *7/2024.(XI.15.) rendelet*

2./ Jobbágyi Község Önkormányzata megkeresése közös önkormányzati hivatal létrehozására

 **Előterjesztő:** Kovács Ottó Béla polgármester *55/2024.(XI.14.) határozat*

3./ Héhalmi Közös Önkormányzati Hivatalhoz tartozó önkormányzatok megkeresése közös

 önkormányzati hivatalhoz csatlakozás tárgyában *56/2024.(XI.14.) határozat*

 **Előterjesztő:** Kovács Ottó Béla polgármester

4./ Javaslat az önkormányzat tulajdonát képező Szarvasgede, Kossuth út 78. szám alatti ingatlan

 pályázat útján történő értékesítésére *57/2024.(XI.14.) határozat*

 **Előterjesztő:** Kovács Ottó Béla polgármester

5./ Javaslat a helyi adók mértékének felülvizsgálatára *58/2024.(XI.14.) határozat*

 **Előterjesztő:** Kovács Ottó Béla polgármester

6./ Javaslat a Szarvasgedei Csicsergő Óvoda házirendjének elfogadására

 **Előterjesztő:** Kovács Ottó Béla polgármester *59/2024.(XI.14.) határozat*

 *Meghívott: Fercsikné Bágyoni Rita igazgató*

7./ Egyebek

 a.) Önkormányzati dolgozók jutalmazása

**Szarvasgede Község Önkormányzata**

**Képviselő-testületének**

**13. számú nyílt ülés**

**J E G Y Z Ő K Ö N Y V E**

**Készült**: Szarvasgede Község Önkormányzata Képviselő-testületének 2024. november 14-én

 megtartott nyilvános testületi üléséről.

**Testületi ülés helye**: Községháza

Szarvasgede, Kossuth L. út 119.

**Jelen vannak:** Kovács Ottó Béla polgármester, Pilinyi Zoltán alpolgármester, Bukovinszki Arnoldné, György Zoltánné, Kovács Gábor önkormányzati képviselők

**Tanácskozási joggal**: dr. Horkai-Tóth Gabriella jegyző, Fercsikné Bágyoni Rita igazgató

**Jegyzőkönyvvezető:** Varga Anita ügyintéző

Kovács Ottó Béla polgármester megállapítja, hogy az 5 fős testületből 5 fő jelen van, az ülés határozatképes, a testületi ülést megnyitja.

A képviselő-testület az ülés napirendjére tett javaslatot elfogadja, így az ülés napirendje a következő:

**N a p i r e n d**:

1./ Javaslat Szarvasgede Község Önkormányzata Képviselő-testületének a Képviselő-testület és szervei Szervezeti- és Működési Szabályzatáról szóló önkormányzati rendelete elfogadására

2./ Jobbágyi Község Önkormányzata megkeresése közös önkormányzati hivatal létrehozására

3./ Héhalmi Közös Önkormányzati Hivatalhoz tartozó önkormányzatok megkeresése közös önkormányzati hivatalhoz csatlakozás tárgyában

4./ Javaslat az önkormányzat tulajdonát képező Szarvasgede, Kossuth út 78. szám alatti ingatlan pályázat útján történő értékesítésére

5./ Javaslat a helyi adók mértékének felülvizsgálatára

6./ Javaslat a Szarvasgedei Csicsergő Óvoda házirendjének elfogadására

7./ Egyebek

a.) Önkormányzati dolgozók jutalmazása

**I. NAPIREND:**

**Javaslat Szarvasgede Község Önkormányzata Képviselő-testületének a Képviselő-testület és szervei Szervezeti- és Működési Szabályzatáról szóló önkormányzati rendelete elfogadására**

*(rendelet-tervezet a jegyzőkönyvhöz csatolva)*

**Kovács Ottó Béla polgármester**: A SZMSZ ilyen formában történő összefoglalása, javaslatra való előkészítése egy nagyon megalapozott munka. A hatályban lévő rendeletek felsorolását köszönöm, hogy bele lett téve mellékletként. A Közös Hivatal munkarendével kapcsolatosan is rögzíteni kell az ügyfélfogadást és a Hivatal munkarendjét. A korábbiakban, a Közös Hivatal létrejöttekor úgy volt, hogy a két kisebb településen, ahol ügyfélszolgálati iroda működik, heti két alkalommal volt ügyfélfogadás, mely 2019-ig, a Községháza felújításának kezdetéig működött. A Községháza felújítása és a járványidőszak alatt az ügyfélfogadás Palotáson történt, az önkormányzati dolgozók közreműködésével. A jelenlegi helyzet az, hogy a heti két ügyfélfogadási nap egy napra csökkenne.

**dr. Horkai-Tóth Gabriella jegyző**: A Közös Hivatal létrehozásáról szóló megállapodásban is egy ügyfélfogadási nap szerepel, az, hogy mi később két napot biztosítottunk, csak egy többlet volt ahhoz képest, ami az eredeti megállapodásban és az SZMSZ-ben szerepelt.

**Kovács Ottó Béla polgármester**: A Szarvasgedei Ügyfélszolgálati Iroda ügyfélfogadási ideje keddi napokon 9.00 – 12.00 óráig lesz. Október hónapban már volt arról szó, hogy november 1-től már meg lesz tartva, de úgy láttam, hogy a helyet nem tudjuk azonnal biztosítani és a lakosság kiértesítésére is kevés idő lett volna, így december 1-től lesz lehetőség helybeni ügyintézésre. Az intézményi ellátottság, illetve az alapfeladathoz tartozó ellátások is fel vannak sorolva. A tervezet legvégén a 10. számú mellékletben találhatóak a jelenleg érvényben lévő rendeletek.

**dr. Horkai-Tóth Gabriella jegyző**: A Nemzeti Jogszabálytárban online is elérhetőek a rendeletek, rögtön rá lehet keresni a szövegére. Az előző Szervezeti és Működési Szabályzatunk 2014-es volt, azóta már pár módosítás történt. Amiatt sem szerettem volna tovább módosítani, mert a rendeletalkotásra vonatkozó szabályok is módosultak, az előző SZMSZ-nek volt bevezető része, most már kizárja a bevezető rész alkalmazását a hatályos jogi környezet, azok a vonatkozó rendelkezések átkerültek az általános rendelkezések fejezetbe. Több helyen átszerkesztésre került a rendelet, illetve tartalmilag is a hatályos jogszabályoknak megfelelően aktualizálásra került.

**Kovács Ottó Béla polgármester**: A 6. mellékletben az együttműködések, megállapodásoknál javaslom szerepeltetni a Magyar Faluszövetséget, melynek tagjai vagyunk.

A képviselők részéről kérdés, észrevétel nem hangzott el, a polgármester szavazásra bocsátja a rendelet-tervezet elfogadását.

A képviselő-testület 5 igen szavazattal, ellenszavazat, tartózkodás nélkül elfogadja a rendelet-tervezetet.

A polgármester kihirdeti, hogy a képviselő-testület megalkotta az alábbi rendeletét:

**Szarvasgede Község Önkormányzata Képviselő-testületének**

**7/2024.(XI.15.) önkormányzati rendelete**

**a Képviselő-testület és szervei Szervezeti és Működési Szabályzatáról**

 *(rendelet a jegyzőkönyvhöz csatolva)*

**II. NAPIREND:**

**Jobbágyi Község Önkormányzata megkeresése közös önkormányzati hivatal létrehozására**

*(előterjesztés és határozati javaslat a jegyzőkönyvhöz csatolva)*

A testületi ülésre megérkezik Jobbágyi Község Önkormányzata képviseletében Pintér Norbert polgármester és Maczák Tímea alpolgármester.

**Kovács Ottó Béla polgármester**: Jobbágyi Község Önkormányzata írásban 2024. október 21-én megkereséssel fordult Önkormányzatunkhoz közös hivatal létrehozása tárgyában, ugyanis Jobbágyi község lakosságszáma 2023. szeptember 1-jén 2.000 fő alá csökkent, így önállóan nem működtethetnek hivatalt. A határozati javaslatban szerepel, hogy nem kívánunk Jobbágyi Község Önkormányzatával közös hivatalt létrehozni.

**Pintér Norbert Jobbágyi polgármestere**: Azért jöttem el a testületi ülésre, hogy személyesen mondjam el azt, amit Jobbágyi tud biztosítani Szarvasgedének, ha társulásra kerül sor. Jegyző Asszonnyal beszéltünk, hogy elméletileg létszámilag 1,75-ös szorzó lenne, tehát kettő emberről lenne szó, akit fel tudnánk venni, ha Jobbágyi és Szarvasgede közös hivatalt alkotna. Nekünk muszáj partnert keresni, ezért voltak előzetes egyeztetések, megkerestük Ecseget, Szurdokpüspökit, egyértelműen mondták, hogy nem, Szarvasgedének viszont voltak igényei. Mi úgy gondoltuk ezeket az igényeket megpróbáljuk kielégíteni, megvan bennünk a hajlandóság, ezért számításokat végeztünk, egy embert tudnánk itt foglalkoztatni 8 órában Szarvasgedén, egy ember viszont Jobbágyiban dolgozna, Szarvasgede könyvelését végezné, ez szakmai munka lenne. Aki itt dolgozna, foglalkozna Szarvasgede ügyeivel, azon felül szakmai embereket is tudnánk leküldeni. Ezen felül Jobbágyi a technikai eszközeit is biztosítaná, például hótolás, azt gondolom nekünk jó ajánlatunk van. Természetesen megértem azt is, hogy évek óta jól működik ez a felállás, de nekünk kötelességünk partnert keresni. Ezt az ajánlatot mi addig a pontig tudjuk fenntartani, ameddig a testület döntést hoz, amennyiben viszont a főispán fog kijelölni bárkit, onnantól ez az ajánlat nem fog élni. Szurdokpüspöki településen volt egy megbeszélés, melyen az érintett települések vettek részt, ott elhangzott, hogy Palotás is gondolkozik azon, hogy ad egy embert Szarvasgedének, ennek örülünk, mert megkönnyíti a munkát, de ebben mi segítettünk, mert minden dolgozó Palotáson volt. Ezt úgy érzem kötelességem volt elmondani, mert sok munkát tettünk ebbe bele, sokat gondolkodtunk, Jobbágyiban meg volt a szándék, hogy ad Szarvasgedének, ha együtt tudunk dolgozni.

**dr. Horkai-Tóth Gabriella jegyző**: Mi is nagyon sok munkát tettünk bele, hogy ez így működjön, ahogy jelenlegi formában működik. 2019-ben polgármester úr és a képviselő-testület kérésére maradt abba az ügyfélfogadás, amikor kezdődött a Községháza komplett energetikai felújítása, utána pedig jött a COVID időszak, ezután pedig nem tértünk vissza az ügyfélfogadásra, ugyanis a szarvasgedei lakosság megszokta, hogy Palotáson közvetlenül keresnek meg minket. Mi azt mondtuk eddig is, ha arra igény, hogy itt helyben legyen ügyfélfogadás, akkor azt biztosítjuk, de eddig is az összes szakterület biztosítva volt és maradéktalanul el volt látva minden feladat..

**Kovács Ottó Béla polgármester:** Az SZMSZ-t tárgyaltuk éppen az előző napirendként és ott rögzítésre került ismételten, mint korábban is Kisbágyonban és Szarvasgedén is az ügyfélszolgálati iroda működni fog. Természetesen minden településnek az volna a jó, ha önállóan tudna létezni, viszont mindenhol van egy kialakult struktúra, amiben a további működést az ember látja. Az előterjesztésben lévő javaslatot továbbra is elfogadásra javaslom.

**Pintér Norbert Jobbágyi polgármestere**: A képviselő-testület el fogja dönteni, hogy milyen irányba fog menni, de mi nem tettünk volna bele ennyi energiát, ha nem lett volna nyitottság Szarvasgede részéről.

**Kovács Ottó Béla polgármester:** Logikailag beszéltünk erről a lehetőségről, hogy ne érjen váratlanul, ha erre sor kerül. Palotással kapcsolatban nem tudom hogyan volt a megkeresés, de ha egy közös hivatalt létrehozó és fenntartó három önkormányzat, akkor szerintem arra a megbeszélésre nem csak egy polgármestert és a jegyzőt kellett volna meghívni, hanem a másik két polgármestert is.

**dr. Horkai-Tóth Gabriella jegyző**: Palotás polgármesterét kereste meg akkor Jobbágyi Község Önkormányzata, nem a közös hivatalt.

**Pintér Norbert Jobbágyi polgármestere**: A Jegyző Asszony nagyon tisztességesen elmondta, hogy Palotás szeretne úgy maradni, ahogy jelenleg van a három település közösen. Ezen a beszélgetésen azt is elmondta, hogy Szarvasgede településhez ragaszkodik, hiszen nem szeretne személyi változást.

**dr. Horkai-Tóth Gabriella jegyző:** Azt is elmondtam, hogy Szarvasgedéhez személy szerint ragaszkodom, azért, amit az elmúlt 11 évben elértünk és ahová jutott az önkormányzat előbbre, ebben rengeteg munka van.

**Pintér Norbert Jobbágyi polgármestere**: Mi ebbe a helyzetbe belekerültünk, nem azért csináljuk, mert nekünk ez jó, nekünk muszáj ezt végigvinni.

**Maczák Tímea Jobbágyi alpolgármestere**: Szeretném azt megerősíteni, hogy Szarvasgede részéről volt némi hajlandóság, hogy ők lehet, hogy leválnának Palotásról, ha jó ajánlatot kapnak. Elmondták az itteni problémákat, hogy mik a település problémái és mi erre próbáltunk megoldást találni, ezt nem magunktól találtuk ki, hanem az ő javaslataik alapján állítottuk fel az ajánlatunkat.

**Kovács Ottó Béla polgármester**: Logikailag beszéltük végig a dolgokat, én kilépésről, kiválásról nem beszéltem konkrétan, hanem csak lehetőségként az együttműködésről. Az, hogy egy helyben történő, önállóan működő ügyfélszolgálat legyen, az minden településnek célja. Ha a jelenlegi struktúra marad, és főispáni kijelölés lesz, abban az esetben Szarvasgede Jobbágyival, mint egy újonnan létrejövő, jó emberi és együttműködő kapcsolatra törekvően fog hozzáállni.

A képviselők részéről további kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 3 igen, 1 nem szavazattal, 1 tartózkodással elfogadja a javaslatot és az alábbi határozatot hozza:

**55/2024.(XI.14.) Képviselő-testületi határozat**

Szarvasgede Község Önkormányzatának Képviselő-testülete Jobbágyi Község Önkormányzata közös önkormányzati hivatal létrehozására irányuló megkeresését megtárgyalta és úgy dönt, hogy Magyarország helyi önkormányzatairól szóló 2011. évi CLXXXIX törvény 84. § (1) és 85. § (1) bekezdése alapján Jobbágyi Község Önkormányzatával nem kíván közös önkormányzati hivatalt létrehozni.

**Határidő:** azonnal

**Felelős:** Kovács Ottó Béla polgármester

A testületi ülésről távozik Pintér Norbert polgármester és Maczák Tímea alpolgármester.

**III. NAPIREND:**

**Héhalmi Közös Önkormányzati Hivatalhoz tartozó önkormányzatok megkeresése közös önkormányzati hivatalhoz csatlakozás tárgyában**

 *(előterjesztés és határozati javaslat a jegyzőkönyvhöz csatolva)*

**Kovács Ottó Béla polgármester**: Héhalom, Egyházasdengeleg, Erdőkürt Önkormányzatok hivatalosan megkerestek minket, hogy az ő általuk fenntartott Közös Önkormányzati Hivatalhoz, az ő struktúrájukat megtartva negyedik településként csatlakozzunk. A határozati javaslatban az szerepel, hogy nem kívánunk a Héhalmi Közös Önkormányzati Hivatalhoz csatlakozni. Elmentünk megnézni mi van a háttérben, milyen problémákat jelenthet, logikailag végiggondoltuk, hogy igazából nagy nehézségeket jelentene hozzájuk csatlakozni.

**Pilinyi Zoltán alpolgármester**: Jobbágyi sokkal jobb ajánlatot tett, mint Héhalom, ha azt nem fogadtuk el, akkor ezt sem, én így gondolom. Egyébként sem került szóba nálam, de nekem ez a véleményem.

**Bukovinszki Arnoldné képviselő**: De Héhalom más struktúrában dolgozik, ott az más.

**Kovács Ottó Béla polgármester**: A Héhalmi Közös Hivatal felállása az, hogy településenként igyekeznek helyben megoldania feladatokat, általában minden településen van egy pénzügyes, aki még kapcsoltan csinál valamit és van egy másik ügyintéző, aki igazgatási-szociális ügyekkel foglalkozik. Ez a struktúra kialakítása Szarvasgedén nagy problémákat okozna, hosszú távon lehet, hogy előnyösebb lenne a lakosságnak, de az Önkormányzat feladatainak zökkenőmentes továbbviteléhez a Palotási Közös Önkormányzati Hivatalnál való maradás a legjobb irányvonal.

**Bukovinszki Arnoldné képviselő**: 2025. októberétől valahogy megvalósítható a két fő vagy két nap ügyfélfogadás Szarvasgedén?

**dr. Horkai-Tóth Gabriella jegyző**: Amennyiben a hivatal létszáma konszolidálódik, akkor megvalósítható. Attól is függ ez a dolog, hogy, ha Szarvasgedének biztosítjuk az ügyfélfogadást, Kisbágyon mit fog igényelni. Lehet, hogy az lesz a következménye, hogy 10 fős a Hivatal létszámkerete, jelenleg 7 fővel látjuk el a feladatot, akkor lehetséges, hogy fel kell tölteni a létszámot, ha vannak ilyen igények, viszont mindig a spórolás jegyében működtünk, hogy ne kelljen kiegészítenie az Önkormányzatoknak a Közös Hivatal költségvetését.

**Kovács Ottó Béla polgármester**: Kisbágyon polgármester asszonyával hozzuk-visszük az iratokat, pont ezért, hogy ez még mindig olcsóbb, még ha plusz terhet is jelent.

A képviselők részéről további kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**56/2024.(XI.14.) Képviselő-testületi határozat**

Szarvasgede Község Önkormányzatának Képviselő-testülete Héhalom Község Önkormányzata, Egyházasdengeleg Község Önkormányzata és Erdőkürt Község Önkormányzata közös önkormányzati hivatal létrehozására irányuló megkeresését megtárgyalta és úgy dönt, hogy Magyarország helyi önkormányzatairól szóló 2011. évi CLXXXIX törvény 84. § (1) és 85. § (1) bekezdése alapján a Héhalmi Közös Önkormányzati Hivatalhoz nem kíván csatlakozni.

**Határidő:** azonnal

**Felelős**: Kovács Ottó Béla polgármester

**IV. NAPIREND:**

**Javaslat az önkormányzat tulajdonát képező Szarvasgede, Kossuth út 78. szám alatti ingatlan pályázat útján történő értékesítésére**

 *(előterjesztés és határozati javaslat a jegyzőkönyvhöz csatolva)*

**Kovács Ottó Béla polgármester**: A Szarvasgede, Kossuth út 78. szám alatti, önkormányzat tulajdonában lévő ingatlan megvásárlására érkezett megkeresés. Az ingatlanra vonatkozóan elkészült az értékbecslés, mely alapján az ingatlan minimum vételára 1.200.000 Ft. Javaslom az ingatlan pályázati úton történő meghirdetését.

A képviselők részéről további kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**57/2024.(XI.14.) Képviselő-testületi határozat**

Szarvasgede Község Önkormányzatának Képviselő-testülete az önkormányzat tulajdonát képező 3051 Szarvasgede, Kossuth út 78. (8. hrsz.) szám alatti kivett lakóház, udvar művelési ágú 2290 m2 alapterületű önkormányzati tulajdonú ingatlant értékesíteni kívánja a csatolt értékbecslés alapján minimum 1.200.000 Ft vételáron a mellékelt pályázati kiírás szerint.

**Határidő**: azonnal

**Felelős**: Kovács Ottó Béla polgármester

**V. NAPIREND:**

**Javaslat a helyi adók mértékének felülvizsgálatára**

 *(előterjesztés és határozati javaslat a jegyzőkönyvhöz csatolva)*

**Kovács Ottó Béla polgármester**: Az előterjesztés szerint a helyi adók mértékét nem javaslom emelni, az iparűzési adó maradna 1%, a magánszemélyek kommunális adója pedig 7.500.-Ft/év.

Kommunális adó tekintetében 50%-os adókedvezményre jogosult a 75 éven felüli egyedülálló magánszemély és a településen több építménnyel, telekkel rendelkező magánszemély.

**Kovács Gábor képviselő**: Ezzel miért könnyítjük meg azt, akinek nagyobb vagyona van a településen?

**dr. Horkai-Tóth Gabriella jegyző**: Sokaknak több helyrajzi számból áll össze az ingatlana, ezért döntött így korábban a képviselő-testület, hogy ennyi kedvezményt ad. Nekem az lenne a javaslatom, hogy jövő évben kerüljön felülvizsgálatra a kommunális adó és kerüljön emelésre akár 10.000.-Ft-ra. Idei évben azért sem célszerű emelni, hiszen új képviselőként a költségvetésre sincs még teljeskörű rálátás.

A képviselők részéről további kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**58/2024.(XI.14.) Képviselő-testületi határozat**

Szarvasgede Község Önkormányzatának Képviselő-testülete a helyi adók mértékét áttekintette és úgy dönt, hogy azok mértékét nem kívánja emelni.

**Határidő**: azonnal

**Felelős:** Kovács Ottó Béla polgármester

**VI. NAPIREND:**

**Javaslat a Szarvasgedei Csicsergő Óvoda házirendjének elfogadására**

*(házirend a jegyzőkönyvhöz csatolva)*

**Kovács Ottó Béla polgármester**: Igazgató asszonynak köszönjük az óvoda házirendjének elkészítését, alaposan kidolgozott anyagot kaptunk.

**Fercsikné Bágyoni Rita igazgató**: Nagy segítség volt a Siposné Kiss Mónika korábbi óvodavezető anyagai, azóta természetesen voltak változások, illetve amely változásokat mi szeretnénk bevezetni, azokat beledolgoztam, így mindenre kiterjedő házirend készült.

A képviselők részéről kérdés, észrevétel nem hangzott el, a polgármester szavazásra bocsátja a házirend elfogadását.

A képviselő-testület 5 igen szavazattal, ellenszavazat, tartózkodás nélkül egyhangúlag elfogadja a házirendet és az alábbi határozatot hozza:

**59/2024.(XI.14.) Képviselő-testületi határozat**

Szarvasgede Község Önkormányzatának Képviselő-testülete, mint a Szarvasgedei Csicsergő Óvoda fenntartója a Szarvasgedei Csicsergő Óvoda házirendjét elfogadja.

**Felelős:** Kovács Ottó Béla polgármester, Fercsikné Bágyoni Rita igazgató

**Határidő:** értelemszerűen

**VII: Egyebek:**

**a.) Önkormányzati dolgozók jutalmazása**

**Kovács Ottó Béla polgármester:** Az önkormányzati dolgozók jutalmazására a költségvetési tartalék terhére van lehetőség, megkérdezem a képviselőket, hogy kinek mi a véleménye.

**Kovács Gábor képviselő:** Munkáltatóként a polgármester látja a munkavégzést, mi pedig támogatjuk. Ha olyan minőségben elvégezték a munkájukat, mi is természetesen látjuk, halljuk a faluban, maximálisan meg vannak elégedve.

A képviselő-testület egyhangúlag egyetért a javaslattal.

**Bejelentések:**

**Kovács Ottó Béla polgármester**: Az óvodai költségvetés lehetővé teszi, hogy az óvoda kerítésen javítási munkák legyenek elvégezve, ajánlatokat beszerzése megtörtént, valószínűleg 2 ütemben, idén és jövőre kerül megvalósításra a kerítésfelújítás.

A képviselők részéről további kérdés, észrevétel nem hangzott el, a polgármester megköszöni a részvételt, a testületi ülést bezárja.

Kmf.

Kovács Ottó Béla dr. Horkai-Tóth Gabriella

 polgármester jegyző